《题沛上人松月传心小照读卷中方望溪先生文对雨成十四韵》
清代·陈浩

上人人天师，翻经了三藏。能参真实义，一洗庸愚障。

桐城方先生，可否素不妄。颇闻高僧传，结构烦哲匠。

先生既归老，余亦就闲旷。师意独勤勤，杖策时相访。

朝来出锦囊，小现菩提相。松风一何清，水月光宕漾。

妙明不染心，幻影证无上。方耽禅味深，忽骇文澜壮。

恍若韩昌黎，破格赠文畅。感旧增欷歔，抚卷独惆怅。

夜雨声涔涔，添我秋池涨。泼墨洒云烟，为师作供养。

作者简介：清顺天昌平人，字紫澜。雍正二年进士。授编修，官至少詹事。书法东坡，上参魏晋诸家。诗品在白香山、刘禹锡之间。晚主讲开封宛南书院。乾隆三十六年皇太后八十“万寿”时，命入九老，赐游香山，时年逾八十。有《生香书屋集》。